ટ્રાન્સ્પોર્ટર્સની અચોક્કસ મુદ્દતની હડતાલ પાંચમા દિવસે પણ અડીખમ રહી છે. બે આખલાની લડાઈમાં વૃક્ષોનો સોથ બોલી જાય એમ સરકાર અને ટ્રાન્સ્પોર્ટર્સ વચ્ચેની મડાગાંઠમાં ટ્રકમાંથી માલનું લોડીંગ-અનલોડીંગ કરતા મજુરો પર પસ્તાળ પડી છે. તેમજ ટ્રાન્સ્પોર્ટ ઓફિસથી સ્થાનિક કારખાના કે દુકાનમાં માલની ફેરી કરતા છકડો ચાલકો બેકાર બની ગયા છે. રાજકોટ ટ્રાન્સ્પોર્ટર્સ એસોસિએશનના ટ્રેઝરર વિનોદભાઈ ટીલાવતના જણાવ્યા પ્રમાણે શહેર અને આસપાસની ઔદ્યોગિક વસાહતોમાં આશરે ર૦ હજાર જેટલા લોકો ટ્રકમાંથી માલનું લોડીંગ-અનલોડીંગ કરી પેટીયું રળી રહ્યા છે. જેમાંથી ઘણાંખરા બહારના રાજ્યોમાંથી અહીંયા મજુરી કરવા આવ્યા છે. હડતાલને કારણે અહીંથી બેથી ત્રણ હજાર જેટલા મજુરો વતન ચાલ્યા ગયા છે. બીજી તરફ શહેરમાં દોઢ થી બે હજાર છકડા ચાલકોને પણ હડતાલની બેકારી ભોગવવી પડી રહી છે. જેથી ઘર ચલાવવું દોહ્યલું થઈ ગયું છે. આ મહેતનકશ લોકો પરસેવો પાડીને પૈસા રળવાની ખુમારી ધરાવે છે છતાં હાલ બે પૈસા માટે ટ્રક માલિક, ટ્રાન્સ્પોર્ટર, કારખાનેદાર પર ઓશિયાળા થવા મજબુર બની ગયા છે.